Priekšlikums EIROPAS PARLAMENTA UN PADOMES LĒMUMS par Eiropas Globalizācijas pielāgošanās fonda izmantošanu saskaņā ar 28. punktu Eiropas Parlamenta, Padomes un Komisijas 2006. gada 17. maija Iestāžu nolīgumā par budžeta disciplīnu un pareizu finanšu pārvaldību (pieteikums EGF/2012/005 SE/Saab no Zviedrijas) /* COM/2012/0622 final */





PASKAIDROJUMA RAKSTS Eiropas Parlamenta, Padomes un Komisijas 2006. gada 17. maija Iestāžu nolīgumā par budžeta disciplīnu un pareizu finanšu pārvaldību[1] 28. punktā ar elastīguma mehānisma starpniecību papildus finanšu shēmas attiecīgajām izdevumu kategorijām ļauts izmantot Eiropas Globalizācijas pielāgošanās fonda (EGF) līdzekļus, gadā nepārsniedzot EUR 500 miljonus. Noteikumi par EGF ieguldījumu ir izklāstīti Eiropas Parlamenta un Padomes 2006. gada 20. decembra Regulā (EK) Nr. 1927/2006 par Eiropas Globalizācijas pielāgošanas fonda izveidi[2]. Zviedrija 2012. gada 25. maijā iesniedza pieteikumu EGF/2012/005 SE/Saab, lai pēc darbinieku atlaišanas uzņēmumā Saab Automobile SA un vienā no tā meitasuzņēmumiem, kā arī 16 piegādātājos Zviedrijā, saņemtu finansiālu ieguldījumu no EGF. Pēc pieteikuma rūpīgas pārbaudes Komisija saskaņā ar Regulas (EK) Nr. 1927/2006 10. pantu secināja, ka regulā noteiktie finansiālā ieguldījuma saņemšanas nosacījumi ir izpildīti. PIETEIKUMA KOPSAVILKUMS UN ANALĪZE Pamatdati || EGF atsauces Nr. || EGF/2012/005 Dalībvalsts || Zviedrija 2. pants || a) Galvenais uzņēmums || Saab Automobile SA Piegādātāji un pakārtotās ražošanas uzņēmumi || 16 Pārskata periods || 19.12.2011. – 19.4.2012. Datums, kad sāk sniegt individualizētos pakalpojumus || 20.12.2011. Pieteikuma iesniegšanas datums || 25.5.2012. Atlaisto darbinieku skaits pārskata periodā || 3 239 Atlaisto darbinieku skaits pirms un pēc pārskata perioda || 509 Kopējais to atlaisto darbinieku skaits, kuri ir tiesīgi saņemt atbalstu || 3 748 To atlaisto darbinieku skaits, kuri varētu piedalīties pasākumos || 1 350 Izdevumi par individualizētajiem pakalpojumiem (EUR) || 10 509 120 EGF[3] īstenošanas izdevumi (EUR) || 400 000 EGF īstenošanas izdevumi (%) || 3,67 Kopējais budžets (EUR) || 10 909 120 EGF ieguldījums (50 %) (EUR) || 5 454 560 1. Komisijai 2012. gada 25. maijā tika iesniegts pieteikums, un līdz 2012. gada 20. augustam tika iesniegta papildu informācija. 2. Pieteikums atbilst Regulas (EK) Nr. 1927/2006 2. panta a) punkta nosacījumiem par EGF izmantošanu, un tas tika iesniegts minētās regulas 5. pantā paredzēto 10 nedēļu laikā. Saistība starp darbinieku atlaišanu un globalizācijas izraisītām nozīmīgām strukturālām pārmaiņām pasaules tirdzniecības modeļos 3. Lai pamatotu saistību starp darbinieku atlaišanu un globalizācijas izraisītām nozīmīgām strukturālām pārmaiņām pasaules tirdzniecības modeļos, Zviedrija atsaucas uz publikāciju 2011 Automobile Industry Pocket Guide[4], kurā norādīts, ka 2010. gadā ES 27 valstīs saražoja 15,1 milj. vienību (26 % pasaulē saražoto vieglo automobiļu), kas ir būtisks samazinājums salīdzinājumā ar 2005. gadu (34,1 %) un 2000. gadu (35,9 %). Tajā pašā desmitgadē BRIC valstu tirgus daļa pieaugusi no 8,4 % (2000. gadā) līdz 15,8 % (2005. gadā) un 33,5 % (2010. gadā). 4. Eiropas tirgus īpatsvara samazinājums pasaules vieglo automobiļu tirgū ir atspoguļots arī Cars 21[5] nobeiguma ziņojumā, ko publicēja 2012. gada 6. jūnijā. 5. Pēdējā Eiropas Autoražotāju asociācijas (ACEA[6]) pusgada ziņojumā apstiprināts, ka jauno vieglo automobiļu reģistrāciju skaits ES turpināja samazināties. Tādējādi 2012. gada jūnija radītājs ir par 2,8 % zemāks salīdzinājuma ar 2011. gada jūnija rādītāju, savukārt iepriekšējais rādītājs jau bija zemāks par 7,3 % salīdzinājumā ar 2010. gada jūnija rādītāju. Pēdējos piecos gados tika novērota diezgan konstanta lejupslīdoša tendence (2008.–2012. gads, ar nelielu pieaugumu 2009. gadā). 6. Kopš General Motors 2008. gada augustā paziņoja par nodomu pārdot uzņēmumu, situācija Saab pēdējos gados bija neskaidra. Pēc vairākām neveiksmīgu sarunu kārtām 2010. gada 23. februārī Nīderlandes uzņēmums Spyker Cars iegādājās Saab. Drīz vien uzņēmums saskārās ar likviditātes problēmām un pārtrauca ražošanu. Mēģinājums pārdot uzņēmumu Ķīnas investoram neizdevās, kad General Motors atteicās piešķirt licences automobiļiem, kurus uzņēmums vēlējās būvēt. Saab Automobile 2011. gada 19. decembrī iesniedza maksātnespējas pieteikumu. 7. Līdz šim autorūpniecības nozarē bija lielākais EGF pieteikumu skaits — 16 lietas, no kurām septiņas bija saistītas ar tirdzniecības globalizāciju, bet pārējās deviņas ar krīzi[7]. Atlaišanas gadījumu skaita noteikšana un atbilstība 2. panta a) punkta kritērijiem 8. Zviedrija šo pieteikumu iesniedza saskaņā ar Regulas (EK) Nr. 1927/2006 2. panta a) punktā noteiktajiem intervences kritērijiem, kuri paredz vismaz 500 atlaišanas gadījumus četru mēnešu laikā uzņēmumā, kas atrodas dalībvalstī, ieskaitot darbiniekus, ko atlaiž piegādātājos vai pakārtotās ražošanas uzņēmumos. 9. Pieteikumā minēti 3 239 atlaišanas gadījumi uzņēmumā Saab Automobile AB un tā meitasuzņēmumā SAAB Automobile Powertrain AB četru mēnešu pārskata periodā no 2011. gada 19. decembra līdz 2012. gada 19. aprīlim un turpmākie 509 atlaišanas gadījumi 16 apakšuzņēmumos pirms pārskata perioda, bet saistībā ar to pašu kolektīvās atlaišanas procedūru. Visu minēto darbinieku atlaišanas gadījumu skaitu aprēķināja saskaņā ar Regulas (EK) Nr. 1927/2006 2. panta otrās daļas trešo ievilkumu. Saskaņā ar to pašu trešo ievilkumu Zviedrijas iestādes apstiprināja, ka visi minētie atlaišanas gadījumi tikmēr ir notikuši. Paskaidrojums par atlaišanas neparedzamību 10. Zviedrijas iestādes apgalvoja, ka, neraugoties uz problēmām, ar kurām pēdējos gados saskārās Saab, maksātnespēja un uzņēmuma slēgšana bija neparedzēta. Vairāki pircēji bija ieinteresēti pārņemt uzņēmumu un paturēt darbiniekus, un vairāki autodizaina projekti un automodeļi piesaistīja iespējamos pircējus. Tikai pēc tam, kad GM kā bijušais īpašnieks atteicās piešķirt vajadzīgās licences iespējamajam Ķīnas pircējam, uzņēmumam vairs nebija citas iespējas kā iesniegt maksātnespējas pieteikumu. To uzņēmumu identifikācija, kuri atlaiž darbiniekus, un darbinieki, kuriem paredzēta palīdzība 11. Pieteikums attiecas uz 3748 atlaišanas gadījumiem, no kuriem 3239 notika uzņēmumā Saab Automobile AB un tā meitasuzņēmumā Saab Automobile Powertrain AB, un pārējiem 509 atlaišanas gadījumiem 16 apakšuzņēmumos. Lai arī pieejams revīzijai, apakšuzņēmumu saraksts ir konfidenciāls, tāpēc uzņēmumi turpmāk apzīmēti ar A, B, C utt. Uzņēmums || Atlaišanas gadījumu skaits Saab Automobile Aktiebolag || 2960 Saab Automobile Powertrain AB || 279 A || 71 B || 45 C || 7 D || 88 E || 123 F || 20 G || 8 H || 14 I || 11 J || 20 K || 8 L || 31 M || 10 N || 16 O || 5 P || 32 Kopā || 3748 12. No kopējā skaita plānots atbalstīt 1350 darbiniekus. Lielākā daļā pārējo darbinieku (īpaši tehniskie speciālisti un citi augsti kvalificēti darbinieki) jau ir atraduši jaunas darbavietas. To darbinieku sadalījums, kuriem paredzēts sniegt palīdzību Kategorija || Skaits || Procenti Vīrieši || 1000 || 74,07 Sievietes || 350 || 25,93 ES pilsoņi || 1320 || 97,78 Personas, kas nav ES pilsoņi || 30 || 2,22 Vecumā no 15 līdz 24 gadiem || 15 || 1,11 Vecumā no 25 līdz 54 gadiem || 1200 || 88,89 Vecumā no 55 līdz 64 gadiem || 135 || 10,00 Vecāki par 64 gadiem || 0 || 0,00 13. No šiem darbiniekiem 20 personām ir ilgstošas veselības problēmas vai invaliditāte. 14. Sadalījums pa profesiju kategorijām Kategorija || Skaits || Procenti Likumdevēji, augstākās amatpersonas un vadītāji || 27 || 2,00 Speciālisti || 215 || 15,93 Tehniskie speciālisti un saistītās profesijas || 180 || 13,33 Administratori || 193 || 14,30 Pakalpojumu nozares darbinieki un veikalu un tirdzniecības darbinieki || 16 || 1,19 Amatnieki un saistītās profesijas || 88 || 6,52 Iekārtu un mašīnu operatori un montieri || 523 || 38,74 Palīgpersonāls || 5 || 0,37 Citi || 103 || 7,63 15. 103 personas kategorijā “Citi” klasificējami dažādās mazās kategorijās, piemēram, direktori, medicīnas personāls un mākslinieki. 16. Zviedrija saskaņā ar Regulas (EK) Nr. 1927/2006 7. pantu ir apliecinājusi, ka tā piemēro sieviešu un vīriešu līdztiesības un nediskriminēšanas politiku un ka piemēros to arī turpmāk dažādajos īstenošanas posmos jo īpaši saistībā ar piekļuvi EGF līdzekļiem. Attiecīgās teritorijas, tās iestāžu un ieinteresēto personu raksturojums 17. Lielākā daļa atlaisto darbinieku dzīvo Trollhättan, Vänersborg un Uddevalla pašvaldībā, kas ir 70–90 km ziemeļos no Gēteborgas, kas ir nozīmīgākā pilsēta Vesterjētlandes industriālajā apgabalā. Ņemot vērā iepriekšējos rūpnīcu slēgšanas gadījumus, bezdarba līmenis šajā apgabalā jau ir augsts. Ražošana ir lielākā uzņēmējdarbības nozare Trollhättan (55 500 iedzīvotāju). Zviedrijas Nodarbinātības valsts dienests būs svarīgākais interešu pārstāvis visās skartajās pašvaldībās kopā ar Trollhättan pilsētu, Högskolan Väst universitāti, arodbiedrībām un profesionālās pārorientācijas organizācijām Trygghetsrådet TRR un Startkraft. Gaidāmā atlaišanas ietekme uz nodarbinātību vietējā, reģiona vai valsts mērogā 18. Pēc Saab maksātnespējas 2012. gada janvārī bezdarba līmenis Trollhättan paaugstinājās līdz 20 %, kas ir augstākais bezdarba līmeņa rādītājs starp visām 290 pašvaldībām valstī. Arī kaimiņpašvaldībās novērots straujš bezdarba līmeņa pieaugums tā paša iemesla dēļ; daudzās no šīm pašvaldībām bezdarba līmenis jau bija ļoti augsts. Saab Automobile arī netieši ietekmēja nodarbinātību un pievienoto vērtību, iegādājoties sākotnējos pakalpojumus, konsultācijas pakalpojumus un citus pakalpojumus no piegādātājiem. Valsts Ekonomikas pētījumu institūts (NIER) izdarīja aplēses par Saab slēgšanas ietekmi uz Zviedrijas ekonomiku, kas liecina, ka 2010. gadā Saab radīja 3200 darba vietu apakšuzņēmumos — tolaik uz vienu nodarbināto Saab bija 0,9 nodarbinātie ārpus uzņēmuma. Aptuveni 2000 no 3600 Saab darbiniekiem dzīvo Trollhättan — tie ir 8,4 % nodarbināto pašvaldībā. Koordinēta finansējamo individualizēto pakalpojumu kopa un aplēsto cenu sadalījums, ieskaitot papildināmību ar struktūrfondu finansētiem pasākumiem 19. Zviedrija ierosina EGF pasākumus un darbības, kas ir plašākas par tām, ko parasti piedāvātu Nodarbinātības dienests, tādējādi nodrošinot plašāku instrumentu klāstu, lai rastu individualizētus risinājumus. Praksē tas stiprinās centienus tādās jomās kā atbalsts darba meklēšanā, profesionālā orientācija, pielāgota apmācība un kvalifikācijas celšana (piemēram, jaunas datorprasmes), darba pieredzes validēšana, profesionālā pārorientācija, uzņēmējdarbības veicināšanas pasākumi vai atbalsts pašnodarbinātajiem un īpaši ierobežota termiņa pasākumi (atbalsts darba meklētājiem, pārcelšanās pabalsti, apmācības pabalsti, pasākumi, lai atbalstītu neizdevīgākā situācijā esošus vai gados vecākus darba ņēmējus, lai tie paliktu vai atgrieztos darba tirgū utt.). 20. EGF atbalstīto darbinieku izvēlei tiks piedāvāta plaša pasākumu programma, ieskaitot pasākumus, kurus nodarbinātības dienests parasti nepiedāvā. Viņi varētu gūt labumu no ilgāka termiņa pasākumiem nekā parasti un saņemt uzlabotus pakalpojumus agrāk nekā parasti piedāvāts. Viens no visu turpmāk uzskaitīto pasākumu smaguma centriem ir virzība uz “zaļo” nodarbinātību — šajā jomā Zviedrija ir līdere starptautiskā mērogā. Saskaņā ar aplēsēm nākotnē šajā jomā pietrūks darbaspēka, un EGF pasākumi varētu palīdzēt novērst šo trūkumu. Sotenäs pašvaldībā 2014.–2015. gadā tiks izveidots lielākais viļņu spēkstaciju parks, kas atrodas braukšanai uz darbu piemērotā attālumā no Trollhättan. 21. EGF pasākumi ir šādi. – Atbalsts darba meklēšanā: atbalstītie darba ņēmēji saņems agrāku un individualizētāku atbalstu nekā parasti nodrošināts, un darba ņēmēji ar lielu darba stāžu saņems īpašu palīdzību. Piedāvātajos pasākumos tiks ietverts darbs grupās. Darba ņēmējiem piedāvās konsultācijas. – Profesionālā orientācija: atbalstītie darba ņēmēji saņems lielāku palīdzību agrākā posmā (individuāli vai grupās). Šā pasākuma mērķis ir iesaistīt dalībniekus reālā profesionālajā orientācijā jomā, kur ir pieprasījums pēc darbaspēka un kur pēc papildu apmācības kursa beigšanas dalībniekam ir labas iespējas iegūt darbu. Īpašu uzmanību veltīs nodarbinātības iespējām “zaļajās” nozarēs. – Darba pieredzes validēšana un darba tirgus apmācība: darba pieredzes validēšana patlaban ir pieejama saskaņā ar vispārējām shēmām enerģētikas, būvniecības, veselības aprūpes, rūpniecības, transporta un sabiedriskās ēdināšanas/restorānu nozarē. EGF atbalsts pavērs jaunas iespējas atlaistajiem darba ņēmējiem citās nozarēs, kur attiecīgās personas guvušas pieredzi un kur iespējams iegūt vajadzīgās kvalifikācijas tieši vai pēc īsas papildu apmācības, ieskaitot darba vietas “zaļajās” nozarēs. Personām, kuras vēlēsies izmantot šo iespēju, tiks piedāvātas stažēšanās iespējas. Nodarbinātības dienests var piedāvāt īsākus profesionālās apmācības kursus, lai aizpildītu darba vietas, kurās trūkst prasmju, kas netiek nodrošinātas parastajās apmācības programmās. EGF ieguldījums radīs iespējas nodarbinātības dienestam paplašināt pieejamo kursu skaitu, nodrošināt iekļaušanos darba tirgū absolventu līmenī, pagarināt darba prakses ilgumu no parastajiem sešiem mēnešiem līdz divpadsmit mēnešiem un ietvert projekta vadītāja kvalifikāciju personas pašreizējā vai iespējamajā zinātības jomā. – Darba prakse un atbalsts darba meklēšanā: darba prakses ilgums pie potenciālajiem darba devējiem ar EGF atbalstu var tikt pagarināts (no parastajiem sešiem mēnešiem), ja paredzams, ka tas palīdzēs attiecīgajam darba ņēmējam iegūt darbu pie šā darba devēja. – Atbalsts jaunizveidotiem uzņēmumiem: papildus parasti nodrošinātajām iespējam jaunizveidotajiem uzņēmumiem, EGF atbalsts radīs iespēju darba ņēmējiem saņemt lielākas dotācijas uzņēmuma dibināšanai un ilgāku laikposmu saņemt konsultācijas, kā arī papildu apmācību, padomus un tirgvedības atbalstu. – Mobilitātes pabalsti: tos piešķir, lai segtu mājsaimniecību pārcelšanās izmaksas uz citu pilsētu, ceļa izdevumus, apmeklējot darba intervijas, un ceļa izdevumus braukšanai uz darbu. 22. EGF īstenošanas izdevumi, kas norādīti pieteikumā saskaņā ar Regulas (EK) Nr. 1927/2006 3. pantu, iekļauj sagatavošanas, pārvaldības un kontroles pasākumu izdevumus, kā arī informēšanas un reklāmas izdevumus. 23. Zviedrijas iestāžu ierosinātie individualizētie pakalpojumi ir aktīvi darba tirgus pasākumi atbilstīgi piemērotajām darbībām, kas noteiktas Regulas (EK) Nr. 1927/2006 3. pantā. Zviedrijas iestādes lēš, ka kopējās izmaksas būtu EUR 10 909 120, no tām individualizēto pakalpojumu izmaksas būtu EUR 10 509 120 un EGF izmantošanas izdevumi — EUR 400 000 (3,67 % no kopējās summas). Kopējais no EGF pieprasītais finansējums ir EUR 5 454 560 (50 % no kopējām izmaksām). Pasākumi || Aprēķinātais darbinieku skaits mērķgrupā || Aprēķinātās izmaksas uz vienu darbinieku mērķgrupā (EUR) || Kopējās izmaksas (EGF un valsts līdzfinansējums) (EUR) Individualizētie pakalpojumi (Regulas (EK) Nr. 1927/2006 3. panta pirmā daļa) Atbalsts darba meklēšanā || 1 350 || 373 || 503 550 Profesionālā orientācija || 1 350 || 93 || 125 550 Darba pieredzes validēšana un darba tirgus apmācība || 800 || 6 000 || 4 800 000 Darba prakse un atbalsts darba meklēšanā || 800 || 5 000 || 4 000 000 Atbalsts jaunizveidotiem uzņēmumiem || 90 || 9 778 || 880 020 Mobilitātes pabalsti || 400 || 500 || 200 000 Individualizēto pakalpojumu starpsumma || || 10 509 120 EGF īstenošanas izdevumi (Regulas (EK) Nr. 1927/2006 3. panta trešā daļa) Sagatavošanas darbības || || 80 000 Pārvaldība || || 190 000 Informācija un reklāma || || 60 000 Kontroles pasākumi || || 70 000 Starpsumma: EGF īstenošanas izdevumi || || 400 000 Kopējās paredzamās izmaksas || || 10 909 120 EGF finansējums (50 % no kopējām izmaksām) || || 5 454 560 24. Zviedrija apstiprina, ka iepriekš izklāstītie pasākumi papildina no struktūrfondiem finansētos pasākumus. Zviedrijas Valsts nodarbinātības dienests pielāgos pārbaudes sarakstus tā, lai nodrošinātu, ka EGF atbalsta saņēmēji nesaņem palīdzību arī no citiem Savienības finanšu instrumentiem, tādējādi novēršot finansējuma dublēšanas iespēju. Datums(-i), kad tika sākti vai kad plānots sākt individualizētos pakalpojumus atlaišanas skartajiem darbiniekiem 25. Individualizētos pakalpojumus, kas iekļauti koordinētajā pasākumu kopā, kurai pieprasīts līdzfinansējums no EGF, Zviedrija attiecīgajiem darbiniekiem sāka sniegt 2011. gada 20. decembrī. Tāpēc minētajā dienā sākas piemērotības periods palīdzībai, kuru varētu piešķirt no EGF. Procedūras apspriedēm ar sociālajiem partneriem 26. Tā kā ražošana Saab rūpnīcā tika apturēta, Nodarbinātības dienests bija gatavs veikt pasākumus iesaistīto nodarbināto labā. Tā rezultātā attiecības ar pašvaldību, darba devējiem, arodbiedrībām un profesionālās pārorientācijas organizācijām Startkraft un Trygghetsrådet (abas izveidotas uz koplīguma pamata) ir labas. 27. Zviedrijas iestādes apliecināja, ka ir ievērotas valsts un ES tiesību aktos noteiktās prasības par kolektīvo atlaišanu. Informācija par pasākumiem, kas ir obligāti saskaņā ar valsts tiesību aktiem vai koplīgumiem 28. Saskaņā ar Regulas (EK) Nr. 1927/2006 6. pantā noteiktajiem kritērijiem Zviedrijas iestādes pieteikumā: · apstiprināja, ka EGF finansiālais ieguldījums neaizstāj pasākumus, par ko atbild uzņēmumi saskaņā ar valsts tiesību aktiem vai koplīgumiem; · pierādīja, ka ar darbībām atbalsta individuālus darbiniekus un tās neizmanto uzņēmumu vai nozaru pārstrukturēšanai; · apstiprināja, ka iepriekš minētās piemērotās darbības netiek finansētas no citiem ES finanšu instrumentiem. Pārvaldības un kontroles sistēmas 29. Zviedrija ir paziņojusi Komisijai, ka finansiālo ieguldījumu pārvaldīs un kontrolēs Zviedrijas Nodarbinātības valsts dienests (NVD), kas iecelts par pārvaldības un maksātāju iestādi. Projekta grāmatvedības dokumentus pārbaudīs iekšējās revīzijas nodaļa, kas ir atsevišķa iestāde NVD paspārnē. Tās uzdevums ir pārbaudīt iekšējās kontroles un verifikācijas procesu VND un ieteikt uzlabojumus, kā arī sniegt padomu un atbalstu valdei un ģenerāldirektoram. Projektu revīzijas notiks regulāri. Finansējums 30. Pamatojoties uz Zviedrijas pieteikumu, ierosinātais EGF finansiālais ieguldījums saskaņotajai individualizēto pakalpojumu kopai (tostarp EGF īstenošanas izdevumi) ir EUR 5 454 560, proti, 50 % no kopējām izmaksām. Komisijas ierosinātais piešķīrums no fonda ir noteikts, balstoties uz Zviedrijas sniegto informāciju. 31. Ņemot vērā EGF ieguldījuma maksimālo iespējamo apjomu, kas noteikts saskaņā ar Regulas (EK) Nr. 1927/2006 10. panta 1. punktu, kā arī iespējas pārdalīt apropriācijas, Komisija ierosina izmantot EGF līdzekļus visā iepriekš minētās summas apmērā, piešķirot līdzekļus atbilstoši finanšu shēmas 1.a pozīcijai. 32. Ņemot vērā ierosināto finansiālā ieguldījuma apjomu, vairāk nekā 25 % no EGF rezervētā maksimālā gada apjoma būs pieejami piešķīrumiem pēdējos četros gada mēnešos, kā noteikts Regulas (EK) Nr. 1927/2006 12. panta 6. punktā. 33. Komisija, nākot klajā ar šo priekšlikumu par EGF izmantošanu, sāk vienkāršoto trīspusējo sarunu procedūru atbilstoši 2006. gada 17. maija Iestāžu nolīguma 28. punkta prasībām, lai nodrošinātu abu budžeta lēmējinstitūcijas iestāžu vienošanos par vajadzību izmantot EGF un par nepieciešamo summu. Komisija aicina pirmo no abām budžeta lēmējinstitūcijas iestādēm, kas atbilstīgā politiskā līmenī panāk vienošanos par EGF izmantošanas priekšlikuma projektu, informēt otru iestādi un Komisiju par tās nodomiem. Nesaskaņu gadījumā tiks sasaukta oficiāla trīspusēja sanāksme ar budžeta lēmējinstitūcijas abām iestādēm. 34. Komisija atsevišķi iesniedz līdzekļu pārvietojuma pieprasījumu, lai tos iekļautu 2012. gada budžeta īpašajās saistību apropriācijās, kā to paredz 2006. gada 17. maija Iestāžu nolīguma 28. punkts. Maksājumu apropriāciju avots 35. Pēc tam, kad abas budžeta lēmējinstitūcijas būs pieņēmušas līdz šim iesniegtos priekšlikumus par EGF lietām, kas patlaban tiek izskatītas, EGF budžeta pozīcijā pieejamās maksājumu apropriācijas būs EUR 6618. Pārvietojums EUR 5 447 942 apmērā no Eiropas Progresa mikrofinansēšanas instrumenta tiktu izmantots, lai segtu šim pieteikumam nepieciešamo papildu summu. 36. Eiropas Progresa mikrofinansēšanas instrumenta maksājumu vajadzības līdz gada beigām, pamatojoties uz jaunākajām aplēsēm, kuras sniedza Eiropas Investīciju fonds, kas ir pārvaldības iestāde, atļauj pārvietot EUR 5 447 942 uz EGF budžeta pozīciju. Priekšlikums EIROPAS PARLAMENTA UN PADOMES LĒMUMS par Eiropas Globalizācijas pielāgošanās fonda izmantošanu saskaņā ar 28. punktu Eiropas Parlamenta, Padomes un Komisijas 2006. gada 17. maija Iestāžu nolīgumā par budžeta disciplīnu un pareizu finanšu pārvaldību (pieteikums EGF/2012/005 SE/Saab no Zviedrijas) EIROPAS PARLAMENTS UN EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Eiropas Parlamenta, Padomes un Komisijas 2006. gada 17. maija Iestāžu nolīgumu par budžeta disciplīnu un pareizu finanšu pārvaldību[8] un jo īpaši tā 28. punktu, ņemot vērā Eiropas Parlamenta un Padomes 2006. gada 20. decembra Regulu (EK) Nr. 1927/2006 par Eiropas Globalizācijas pielāgošanās fonda izveidi[9] un jo īpaši tās 12. panta 3. punktu, ņemot vērā Eiropas Komisijas priekšlikumu[10], tā kā: (1) Eiropas Globalizācijas pielāgošanās fonds (EGF) tika izveidots, lai sniegtu papildu atbalstu darbiniekiem, kuru atlaišana ir saistīta ar globalizācijas izraisītām lielām strukturālām izmaiņām pasaules tirdzniecības modeļos, un lai palīdzētu viņiem atkal iesaistīties darba tirgū. (2) Saskaņā ar 2006. gada 17. maija Iestāžu nolīgumu EGF var izmantot, nepārsniedzot maksimālo summu, kas ir EUR 500 miljoni gadā. (3) Zviedrija 2012. gada 25. maijā iesniedza pieteikumu EGF izmantošanai saistībā ar atlaišanas gadījumiem uzņēmumā Saab Automobile SA un tā 16 piegādātājos, un līdz 2012. gada 20. augustam sniedza papildu informāciju. Šis pieteikums atbilst Regulas (EK) Nr. 1927/2006 10. panta prasībām par finansiālu ieguldījumu noteikšanu. Tādēļ Komisija ierosina piešķirt līdzekļus EUR 5 454 560 apmērā. (4) Tādēļ EGF būtu jāizmanto, lai sniegtu finansiālu ieguldījumu saistībā ar Zviedrijas iesniegto pieteikumu, IR PIEŅĒMUŠI ŠO LĒMUMU. 1. pants Eiropas Savienības 2012. finanšu gada vispārējā budžetā izmanto Eiropas Globalizācijas pielāgošanās fondu (EGF), lai piešķirtu EUR 5 454 560 saistību un maksājumu apropriācijām. 2. pants Šo lēmumu publicē Eiropas Savienības Oficiālajā Vēstnesī. Briselē, Eiropas Parlamenta vārdā — Padomes vārdā — priekšsēdētājs priekšsēdētājs [1] OV C 139, 14.6.2006., 1. lpp. [2] OV L 406, 30.12.2006., 1. lpp. [3] Atbilstīgi Regulas (EK) Nr. 1927/2006 3. panta trešajai daļai. [4] http://www.acea.be/images/uploads/files/20110921_Pocket_Guide_3rd_edition.pdf [5] http://ec.europa.eu/enterprise/sectors/automotive/files/cars-21-final-report-2012_en.pdf [6] http://www.acea.be/images/uploads/files/20120717_PRPC-FINAL-1206.pdf [7] Regulāri atjaunināta informācija: http://ec.europa.eu/social/BlobServlet?docId=4558&langId=en [8] OV C 139, 14.6.2006., 1. lpp. [9] OV L 406, 30.12.2006., 1. lpp. [10] OV C [..], [..], [..]. lpp.